Johannes etc. dilecto filio Magno, electo Aboensi, salutem etc. Diuina disponente clementia, [cuius inscrutabili providentia ordinationem suscipiunt uniuersa, in apostolice sedis specula licet immeriti constituti, ad uniuersas orbis ecclesias aciem nostre considerationis extendimus et pro earum statu salubriter dirigendo apostolici fauoris auxilium adhibemus, sed de illis propensius nos cogitare conuenit, quas proprijs carere pastoribus intuemur, ut eius iuxta cor nostrum pastores preficiantur ydoney et ministri prouidi deputentur, qui commissos sibi populos per suam circumspectionem prouidam salubriter dirigant et informent ac bona ipsarum ecclesiarum non solum gubernent utiliter sed etiam multimodis efferant incrementis]*. Dudum siquidem, bone memorie Berone episcopo Aboensi, regimini Aboensis ecclesie presidente, nos cupientes ipsi ecclesie, cum uacaret, per apostolice sedis prouidentiam utilem et ydoneum presidere personam, prouisionem eiusdem ecclesie ordinationi et dispositioni nostre ea vice specialiter reseruantes decreuimus extunc irritum et inane, si secus super hijs per quoscunque quauis auctoritate scienter uel ignoranter contingeret attemptari, postmodum vero dicta ecclesia, per obitum ipsius Beronis episcopi, qui extra Romanam curiam diem clausit extremum, pastoris solatio destituta, dilecti filij capitulum dicte ecclesie reseruationis et decreti predictorum forsan ignari te archidiaconum eiusdem ecclesie in sacerdotio constitutum in episcopum Aboensem licet de facto concorditer elegerunt, tuque reseruationis et decreti predictorum similiter inscius electioni huiusmodi illius tibi presentato decreto consensisti etiam de facto et demum reseruatione et decreto predictis ad tuam deductis notitiam, huiusmodi electionis negotium proponi fecisti in consistorio coram nobis. Nos igitur electionem huiusmodi et quecunque inde secuta utpote post et contra reseruationem et decretum predicta reputantes, prout erant, irrita et inania, et ad prouisionem ipsius ecclesie celerem et felicem, de qua nullus preter nos hac uice se intromittere potuit siue potest, reseruatione et decreto obsistentibus supradictis, ne ecclesia ipsa longe uacationis exponeretur incommodis, paternis et solicitis studijs intendentes, post deliberationem, quam de preficiendo eidem ecclesie personam utilem et etiam fructuosam cum fratribus nostris habuimus diligentem, demum ad te, cui de litterarum scientia, vite mundicia, honestate morum, spiritualium prouidentia et temporalium circumspectione alijsque multiplicium uirtutum donis apud nos fidedigna testimonia perhibentur, direximus oculos nostre mentis, quibus omnibus necnon dictorum capituli te eligentium concordi voluntate debita meditatione pensatis, de persona tua nobis et eisdem fratribus ob dictorum tuorum exigentiam meritorum accepta eidem ecclesie de dictorum fratrum consilio auctoritate apostolica prouidemus, teque illi preficimus in episcopum et pastorem, curam et administrationem ipsius ecclesie tibi in spiritualibus et temporalibus plenarie committendo, in illo, qui dat gratias et largitur premia, confidentes, quod, dirigente Domino actus tuos, prefata ecclesia per tue circumspectionis industriam et circumspectionis studium fructuosum regetur utiliter et prospere dirigetur ac grata in eisdem spiritualibus et temporalibus suscipiet incrementa. Quocirca discretioni tue per apostolica scripta mandamus, quatinus impositum tibi a Domino onus regiminis dicte ecclesie suscipiens reuerenter sic te in eius cura salubriter exercenda diligentem exhibeas et etiam studiosum, quod eadem ecclesia gubernatori prouido et fructuoso administratori gaudeat se commissam, tuque preter eterne retributionis premium nostram et dicte sedis benedictionem et gratiam exinde uberius consequi merearis. Datum Rome apud sanctum Petrum duodecimo kalendas nouembris anno tertio. Simili modo: dilectis filijs capitulo ecclesie Aboensis … Simili modo: dilectis filijs clero ciuitatis et diocesis Aboensis … Simiii modo: dilectis filijs populo ciuitatis et diocesis Aboensis … Simili modo: venerabili fratri archiepiscopo Upsalensi … Simili modo: carissimo in Christo filio Erico, regi Swecie illustri … Stephanus. xx. x. x. x. x. x. de Prato.